สามัญชนภาคทัณฑ์รองหัวหน้าพรรค หลังขอโทษปมเคยร่วมกปปส. ไม่หมดเปลือก - สมาชิกล่าชื่อถอด
พรรคสามัญชน ภาคทัณฑ์ เอกชัย อิสระทะ ว่าที่รองหัวหน้าพรรค หลังออกมาขอโทษปมเคยร่วมกปปส. ไม่หมดเปลือก พร้อมหวังโอกาสให้พิสูจน์ตัวเองด้วยการทำงานตามหลักการที่พรรคสามัญชนยึดถือต่อไป ขณะที่สมาชิกพรรคล่ารายชื่อถอดถอน28 ก.ย.2561 หลังจากพรรคสามัญชนจัดประชุมจัดตั้งพรรคไปเมื่อสุดสัปดาห์ที่ผ่านมา จนได้รายชื่อว่าที่คณะกรรมการบริหารพรรค ซึ่งหนึ่งในนั้นปรากฎชื่อเอกชัย อิสระทะ นักกิจกรรมที่ร่วมเคลื่อนไหวกับ กปปส. ได้รับเลือกเป็นรองหัวหน้าพรรค ส่งผลให้เกิดการคำถามและข้อวิจารณ์จากแนวร่วมพรรคและสาธารณชนต่อท่าทีและบทบาททางการเมืองในอดีตของเขา ทำให้ต่อมา เอกชัย ออกแถลงการณ์ชี้แจง พร้อมขอโทษที่เข้าไปมีส่วนร่วมเคลื่อนไหวช่วงต้านนิรโทษกรรม จนนำไปสู่การรัฐประหารอย่างไรก็ตามกระแสวิพากษ์วิจารณ์เอกชัย ยังไม่ยุติ เนื่องจากมีการตรวจสอบพฤติกรรม ของเอกชัย ในอดีตพร้อมชี้ด้วยว่าคำขอโทษของเอกชัยนั้นพูดข้อมูลไม่หมดหรือไม่ถูกต้อง จนมีการล่ารายชื่อสมาชิกพรรคสามัญชนถอดถอนเอกชัยล่าสุดวันนี้ (28 ก.ย.61) ว่าที่คณะกรรมการบริหารพรรคสามัญชนเผยแพร่แถลงการณ์ ผ่านเฟสบุ๊ก กรณีดังกล่าว โดยระบุว่า พรรคสามัญชนไม่ได้นิ่งนอนใจกับเหตุการณ์ที่เกิดขึ้น และได้มีการประชุมว่าที่คณะกรรมการบริหารพรรคฯ ในวาระเร่งด่วน และมีผลสรุปดังนี้1. นายเอกชัย อิสระทะ สำนึกและตระหนักในหลักการประชาธิปไตยจากฐานราก สิทธิมนุษยชน และความเท่าเทียมเป็นธรรม ซึ่งเป็นหัวใจสำคัญของพรรคสามัญชน ที่ประชุมฯ จึงเห็นควรให้โอกาสนายเอกชัยได้พิสูจน์ตัวเองด้วยการทำงานตามหลักการที่พรรคสามัญชนยึดถือต่อไป2. การออกแถลงการณ์ที่มีข้อมูลคลาดเคลื่อนซึ่งนำไปสู่ความเข้าใจผิดต่อสาธารณชน เป็นเรื่องไม่สมควรเกิดขึ้นจะด้วยความตั้งใจหรือความประมาทก็ตามที ในฐานะผู้เสนอตัวทำงานพรรคการเมือง ต้องมีความรับผิดชอบต่อข้อเท็จจริงที่แถลงต่อสาธารณชน ดังนั้นที่ประชุมว่าที่คณะกรรมการบริหารพรรคฯ จึงมีความเห็นภาคทัณฑ์นายเอกชัย อิสระทะ ซึ่งหมายถึง หากมีความผิดเช่นนี้อีก พรรคฯ จะมีมติลงโทษตามข้อบังคับพรรคฯ3. พรรคให้ความสำคัญกับการสำนึกผิด การยอมรับ การเข้าสู่กระบวนการพิจารณาอย่างมีส่วนร่วม รวมถึงการให้โอกาส ในขณะเดียวกัน เสียงของสาธารณชนที่ร่วมกันตรวจสอบการทำงานของพรรค ฯ ก็เป็นสิ่งที่เราตระหนัก และพร้อมที่จะรับฟัง เพื่อเน้นย้ำถึงการมีส่วนร่วมของทุกฝ่ายตามเจตนารมณ์ของพรรคฯ4. ผู้ที่มีอำนาจในการตัดสินใจหลักของพรรคฯ ไม่ใช่คณะกรรมการบริหารพรรคแต่เพียงกลุ่มเดียว แต่เป็นสมาชิกทั้งหมดของพรรคสามัญชน ดังนั้นหากคณะกรรมการบริหารพรรคฯ คนใด มีอุดมการณ์ขัดต่อหลักประชาธิปไตย สิทธิมนุษยชน รวมถึงไม่เคารพความเป็นมนุษย์อันเท่าเทียม สมาชิกสามารถใช้สิทธิ์ถอดถอนกรรมการบริหารพรรคฯ ได้ หลังจากที่คณะกรรมการการเลือกตั้ง (กกต.) ได้อนุมัติการจัดตั้งพรรคสามัญชนตามกฎหมายแล้ว โดยสมาชิกสามารถรวบรวมรายชื่อเพื่อถอดถอนกรรมการบริหารพรรคฯ ได้ตามข้อบังคับพรรคฯ หมวด 6แถลงการณ์ว่าที่คณะกรรมการบริหารพรรคฯ ระบุด้วยว่า ว่าที่คณะกรรมการบริหารพรรคฯ ชุดแรกนี้ มีมติจะดำรงตำแหน่งเพียง 1 ปี หรือจนกว่าจะดำเนินการเลือกตั้งครั้งแรกตามรัฐธรรมนูญ ปี 60 เสร็จสิ้น นับจากวันที่คณะกรรมการการเลือกตั้งรับรองพรรคสามัญชนทุกข้อวิพากษ์วิจารณ์และคำท้วงติงจากทุกท่าน เป็นประโยชน์ต่อกระบวนการประชาธิปไตยของพรรคฯ อย่างมาก และทุกการแลกเปลี่ยนอย่างสุภาพและมีเหตุผล ก่อให้เกิดมาตรฐานที่ดีต่อการเมืองไทยเราจึงขอขอบคุณเป็นอย่างยิ่งมา ณ ที่นี้ และหวังว่าพรรคสามัญชนจะยังคงได้รับความปรารถนาดีจากทุกท่านต่อไป ว่าที่คณะกรรมการบริหารพรรคสามัญชน ระบุตอนท้ายแถลงการณ์ขณะที่เมื่อช่วงดึกคืนที่ผ่านมา พัชรี อังกูรทัศนียรัตน์ และ วิรพา อังกูรทัศนียรัตน์สมาชิกพรรคสามัญชน ออกจดหมายเปิดผนึก ผ่านเฟสบุ๊ก เชิญชวนสมาชิกพรรคสามัญชนเข้าชื่อถอดถอนว่าที่รองหัวหน้าพรรค โดยมีผู้ที่เป็นสมาชิกพรรคเริ่มเข้ามารวมลงชื่อแล้วประชาธิปไตยฐานราก สิทธิมนุษยชน เท่าเทียมเป็นธรรมหลักการสามข้อจะกลายเป็นเพียงลมปากหากไม่มีวัฒนธรรมรับผิดจดหมายเปิดผนึกดังกล่าว ระบุรายละเอียดจดหมายเปิดผนึกมีดังนี้ประชาธิปไตยฐานราก สิทธิมนุษยชน เท่าเทียมเป็นธรรมหลักการสามข้อจะกลายเป็นเพียงลมปากหากไม่มีวัฒนธรรมรับผิด//////////////////////////////ในฐานะสมาชิกพรรคสามัญชนที่ไม่ได้เข้าร่วมการประชุมสมัชชาพรรคที่ผ่านมา รู้สึกยินดีมากเมื่อเห็นภาพการประชุมจัดตั้งพรรคสำเร็จลงได้ด้วยดี มีกรรมการบริหารพรรคที่มาจากหลากหลายพื้นที่ทั้งพื้นที่ทางกายภาพและพื้นที่ประเด็นปัญหาสิบปีของแนวคิดการจัดตั้งพรรคสามัญชนที่ก่อร่างมาจากคนจำนวนหนึ่งที่มองเห็นข้อจำกัดและอุปสรรคปัญหาของการเคลื่อนไหวในขบวนการภาคประชาชนจากความสิ้นหวังกับการเมืองไทยที่ดูเหมือนอยู่ในวังวนการกล่าวหาความเท็จ ใส่ร้ายป้ายสี ความเกลียดชัง การประนีประนอมเกี้ยเซี้ย ไร้วัฒนธรรมรับผิดจากจุดตกอับที่สุดของขบวนการภาคประชาชนที่เคยยอมรับอำนาจนอกระบบจนกลายเป็นนั่งร้านให้รัฐประหารจากภาวะอับจนของการเคลื่อนไหวเพื่อเปลี่ยนแปลงสังคมการเมืองไทย ที่นักเคลื่อนไหวจำนวนมากต้องถูกจองจำคุมขัง ถูกตัดสิทธิอนาคตเพียงเพราะเรียกร้องสิทธิขั้นพื้นฐานตามระบอบประชาธิปไตยนับจากวันนั้นจนถึงวันนี้ภายใต้เงื่อนไขข้อจำกัดมากมาย ผู้คนจำนวนหนึ่งมาร่วมขับเคลื่อนพรรคโดยสมัครใจ บนหนทางที่เต็มไปด้วยขวากหนาม เรานับถือผู้อุทิศตัวเพื่อเปลี่ยนการเมืองของประเทศนี้ ซึ่งเราจำเป็นต้องย้ำในที่นี้ว่าพรรคการเมืองเป็นเพียงวิถีทางหนึ่งเท่านั้นเมื่อพรรคสามัญชนจดจัดตั้งได้จริงจึงเหมือนจุดประกายความหวังเล็กๆ ให้คนจำนวนหนึ่งที่อยากเห็นการเปลี่ยนแปลงประเทศนี้จากฐานรากที่สุดคือคนจนคนชายขอบคนไร้อำนาจ คน 99% ที่ขับเคลื่อนสังคมนี้เพื่อรักษาฐานทรัพยากร ที่ดิน ชุมชน แม่น้ำ ป่าไม้ แต่กลับถูกเบียดขับออกจากโครงสร้างการตัดสินใจที่เอื้อประโยชน์ให้คน 1% เท่านั้น ต่อไปนี้คนเหล่านี้จะลุกขึ้นมากำหนดอนาคตตนเอง เราจะยกระดับการเมือง ปฏิวัติการเมืองใหม่ ปฏิวัติขบวนการภาคประชาชนใหม่ ปฏิวัติสังคมใหม่นั่นคือสิ่งที่เราส่วนหนึ่งวาดหวังไว้เราเข้าร่วมกับพรรคเพราะกระบวนการประชาธิปไตยภายในที่พยายามสร้างวัฒนธรรมองค์กรแนวระนาบที่เคารพทุกเสียงอย่างไรก็ดี เราคงได้เห็นกันแล้วว่ากระบวนการในวันประชุมจดจัดตั้งพรรคสามัญชนนั้น สมาชิกในที่ประชุมสามารถออกเสียงซึ่งหน้าให้แก่ผู้ถูกเสนอชื่อซึ่งบางส่วนมาจากตัวแทนภาคได้ตามขั้นตอนการสรรหาภายในพรรค เราในฐานะสมาชิกพรรคที่ไม่สามารถเดินทางไปร่วมประชุมจดจัดตั้งพรรคได้ ยินยอมรับฉันทามติในที่ประชุม ณ วันนั้นทว่า เมื่อมีการประกาศรายชื่อกรรมการบริหารพรรคที่ได้รับเลือกตั้งมา เราในฐานะสมาชิกพรรคและสาธารณชนก็มีสิทธิจะรับรู้ว่าผู้ที่ขันอาสารับตำแหน่งและได้รับเลือกมานั้นมีภูมิหลังที่มาอย่างไรเมื่อเกิดข้อกังขาเรื่องว่าที่รองหัวหน้าพรรคเคยเข้าร่วมขบวนการ กปปส. ที่นำไปสู่การรัฐประหาร ไม่ว่าจะเข้าร่วมด้วยเจตนาใดก็ตาม ท่านก็ได้ออกมาแถลงขอโทษ อย่างน้อยก็แสดงให้เห็นว่าท่านยังคงเชื่อมั่นในวิถีการเลือกตั้งตามระบอบประชาธิปไตยแต่ในเมื่อยังมีข้อคลางแคลงสืบต่อมาจนดูเสมือนท่านพูดความจริงเพียงครึ่งเดียว บวกกับการกระทำที่อาจรู้เท่าไม่ถึงการณ์ อาทิ กดไลค์ความเห็นที่เหยียบย่ำศักดิ์ศรีความเป็นมนุษย์ ปกปิดการกระทำในอดีตด้วยการลบรูปลบโพสต์ ปิดกั้นความเห็นต่างด้วยการปิดช่องคอมเม้นต์ ทำให้สมาชิกส่วนหนึ่งสูญเสียความไว้วางใจที่จะให้ท่านดำรงตำแหน่งว่าที่รองหัวหน้าพรรคต่อไปในเมื่อพรรคสามัญชนประกาศยึดกระบวนการประชาธิปไตยจากฐานรากอย่างแท้จริง ให้ความสำคัญกับเสียงสมาชิกเท่าเทียมกัน ในฐานะสมาชิกพรรค เราต้องการดึงพรรคกลับสู่หลักการที่ประกาศไว้ และสร้างวัฒนธรรมทางการเมืองที่เคารพเสียงทุกเสียงจดหมายเปิดผนึกฉบับนี้เป็นการยืนยันสิทธิและเสียงของสมาชิกพรรคจำนวนหนึ่ง เพื่อแสดงความจำนงเข้าชื่อถอดถอนคุณเอกชัย อิสระทะ ว่าที่รองหัวหน้าพรรคสามัญชน ตามขั้นตอนที่ระบุในข้อบังคับเราขอเรียกร้องให้ท่านยุติบทบาทในตำแหน่งรองหัวหน้าพรรค และใช้โอกาสนี้ทบทวนบทเรียนจากประวัติศาสตร์อันใกล้ที่ท่านได้เป็นส่วนหนึ่งของขบวนการเคลื่อนไหวโค่นล้มหลักการประชาธิปไตยหนึ่งสิทธิหนึ่งเสียงของผู้คนจำนวนมากไปเราเชื่อมั่นและไม่เคยสิ้นศรัทธาว่าท่านจะยืนหยัดพิสูจน์ตัวเองในบทบาทสมาชิกพรรคร่วมกัน บนเส้นทางเดินของสามัญชนที่ยึดมั่นในหลักการประชาธิปไตยฐานราก สิทธิมนุษยชน เท่าเทียมเป็นธรรมสำหรับสมาชิกพรรคสามัญชนที่เห็นด้วยกับจุดยืนนี้ขอเชิญร่วมลงชื่อท้ายจดหมายเปิดผนึกฉบับนี้28 ก.ย. 2561ลงชื่อ1. พัชรี อังกูรทัศนียรัตน์ สมาชิกพรรคสามัญชน2. วิรพา อังกูรทัศนียรัตน์ สมาชิกพรรคสามัญชน
พรรคสามัญชน ภาคทัณฑ์ เอกชัย อิสระทะ ว่าที่รองหัวหน้าพรรค หลังออกมาขอโทษปมเคยร่วม กปปส. ไม่หมดเปลือก พร้อมหวังโอกาสให้พิสูจน์ตัวเองด้วยการทำงานตามหลักการที่พรรคสามัญชนยึดถือต่อไป
พรรคสามัญชน,เอกชัย อิสระทะ,กปปส.,รัฐประหาร